আর মাত্র কয়েক ঘন্টার অপেক্ষা। তার পরেই আইপিএল-এর দশম সংস্করণের বোধন হচ্ছে। নিজামের শহর তৈরি কি না, জানা নেই। বরুণদেবের চোখরাঙানি সহ্য করতে হচ্ছে হায়দরাবাদকে। উদ্বোধনী অনুষ্ঠান কেমন হবে, আদৌ তা জমকালো হবে কি না, তার জবাব দেবে সময়। বিশের বিশ্বে বল গড়ানোর আগে বলিউডের জনপ্রিয় অভিনেতা ঋষি কপূর অন্য সুর তুলে দিলেন। পাকিস্তানি ক্রিকেটারদের আইপিএল-এ খেলার ছাড়পত্র দেওয়া হোক— এই মর্মে আবেদন করলেন।
ঋষি কপূরের এ হেন আবেদন অবশ্য নতুন নয়। ক্রিকেটবোদ্ধারাও ওয়াঘার ও পারের ক্রিকেটারদের জন্য গলা ফাটিয়েছেন অতীতে। সেই পুরনো কাসুন্দিই নতুন করে ঘাঁটলেন রণবীর কপূরের বাবা। দুই প্রতিবেশী দেশের সম্পর্ক মোটেও ভাল নয়। সীমান্তে উত্তেজনা লেগেই রয়েছে। দু’ দেশের রাষ্ট্রপ্রধানরা ভারত-পাক সম্পর্ক নিয়ে দু’ মেরুতে অবস্থান করছেন। কেউ বলছেন, সম্পর্কের উন্নতি ঘটানোর জন্য ক্রিকেট খেলে দেখা যেতে পারে। আবার অনেকেই মনে করছেন, এই পরিস্থিতিতে ক্রিকেট-ডিপ্লোম্যাসি বন্ধ করে দেওয়া উচিত। এক সময়ে যাঁরা একে অন্যের বিরুদ্ধে লড়েছেন ক্রিকেটমাঠে, তাঁরাই এখন গরমাগরম বক্তব্য পেশ করছেন ভারত-পাক রাজনৈতিক সম্পর্ক নিয়ে। দু’ দেশের সম্পর্কের বরফ এখনও গলেনি।

এ বারের আইপিএল-এ নজিরবিহীন ঘটনা ঘটছে। প্রথম বার আফগানিস্তানের ক্রিকেটাররা অংশ নিচ্ছেন। সানরাইজার্স হায়দরাবাদের হয়ে খেলতে দেখা যাবে মহম্মদ নবি ও রশিদ খানকে। বিভিন্ন ক্রিকেটখেলিয়ে দেশের ক্রিকেটাররা ফ্র্যাঞ্চাইজির দুনিয়ায় থাকলেও পাকিস্তানি ক্রিকেটাররা ব্রাত্য থেকে গিয়েছেন আইপিএল থেকে। ব্যাপারটা হয়তো ভাল লাগেনি ঋষি কপূরের, তাই বলেছেন, বিশ্বের নামী দামি ক্রিকেটাররা আইপিএল-এ খেলছেন। এমনকী আফগান ক্রিকেটারদেরও অভিষেক ঘটছে আইপিএল-এ। পাক ক্রিকেটারদের খেলতে দেওয়ার জন্য আবেদন জানাচ্ছি।
ঋষি কপূরের এ হেন আবেদন কি কেউ শুনেছেন? পরের বছরেই কি চিত্রনাট্যের পরিবর্তন ঘটবে? এখনই তা বলা সম্ভব নয়।